CELEX: 
Language: sl
Date: 2021-12-13 00:00:00
Title: DELEGIRANA DIREKTIVA KOMISIJE (EU) .../ o spremembi Priloge III k Direktivi 2011/65/EU Evropskega parlamenta in Sveta glede izjeme za uporabo živega srebra v (kompaktnih) fluorescentnih sijalkah z enojnim podnožjem za splošno razsvetljavo < 30 W z življenjsko dobo enako ali daljšo od 20 000 h zaradi prilagoditve znanstvenemu in tehničnemu napredku

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Ta delegirana direktiva Komisije zaradi prilagoditve znanstvenemu in tehničnemu napredku spreminja Prilogo III k Direktivi 2011/65/EU Evropskega parlamenta in Sveta o omejevanju uporabe nekaterih nevarnih snovi v električni in elektronski opremi (prenovitev)
                  1
                (v nadaljnjem besedilu: direktiva RoHS). Sprememba zadeva izjemo za navedene vrste uporabe živega srebra v (kompaktnih) fluorescentnih sijalkah z enojnim podnožjem za splošno razsvetljavo < 30 W z življenjsko dobo enako ali daljšo od 20 000 h.
            
            
               Direktiva RoHS omejuje uporabo nekaterih nevarnih snovi v električni in elektronski opremi (v nadaljnjem besedilu: EEO), kot je določeno v njenem členu 4. Trenutno je omejenih deset snovi, ki so navedene v Prilogi II k direktivi RoHS: svinec, živo srebro, kadmij, šestvalentni krom, polibromirani bifenili (PBB), polibromirani difeniletri (PBDE), bis(2-etilheksil) ftalat (DEHP), benzil butil ftalat (BBP), dibutil ftalat (DBP) in diizobutil ftalat (DIBP). V prilogah III in IV so navedeni materiali in komponente EEO za posebne vrste uporabe, ki so izvzete iz omejitev snovi iz člena 4(1).
            
            
               Člen 5 direktive RoHs določa, da se prilogi III in IV prilagodita znanstvenemu in tehničnemu napredku, kar lahko vključuje odobritev, obnovitev ali razveljavitev izjem. V skladu s členom 5(1)(a) se izjeme vključijo v prilogi III in IV pod pogojem, da se s tako vključitvijo ne zmanjša varovanje okolja in zdravja, ki ga zagotavlja Uredba (ES) št. 1907/2006 (REACH)
                  2
               , ter da je izpolnjen kateri koli od naslednjih pogojev: (i) odstranitev ali nadomestitev snovi tehnično ali znanstveno ni izvedljiva s spremembo konstrukcije ali z nadomestitvijo z materiali in komponentami, ki ne zahtevajo katerega od materialov ali snovi, naštetih v Prilogi II; (ii) zanesljivost nadomestkov ni zagotovljena; (iii) skupni negativni vplivi na okolje, zdravje in varnost potrošnika, ki bi jih povzročila nadomestitev snovi, bi utegnili prevladati nad skupnimi prednostmi za okolje, zdravje in varnost potrošnikov. 
            
            
               Poleg tega se morata pri odločitvah o izjemah in njihovem trajanju upoštevati razpoložljivost nadomestkov in družbeno-ekonomski vpliv nadomestitve. Odločitve o trajanju izjem se morajo sprejeti ob upoštevanju vseh možnih vplivov na inovacije. Kadar je primerno, se mora pri obravnavi splošnih vplivov izjeme upoštevati celotni življenjski cikel. 
            
            
               Člen 5(1) tudi določa, da mora Komisija sprejeti posamezne delegirane akte za vključitev ali po potrebi izbris materialov in komponent EEO za posebne vrste uporabe, navedene na seznamih v prilogah III in IV. Člen 5(3) in Priloga V določata postopek za predložitev zahtevkov glede izjem. 
            
            
               2.POSVETOVANJA PRED SPREJETJEM AKTA
            
            
               Komisija prejme zahtevke
                  3
                gospodarskih subjektov za odobritev ali obnovitev izjem na podlagi člena 5(3) in Priloge V k direktivi RoHS.
            
            
               Veljavna izjema 1(g) iz Priloge III dovoljuje uporabo živega srebra v (kompaktnih) fluorescentnih sijalkah z enojnim podnožjem, ki ne presega (na razelektritveno cevko): 
            
            
               1(g) za splošno razsvetljavo < 30 W z življenjsko dobo enako ali daljšo od 20 000 h: 3,5 mg.
            
            
               Komisija je 28. junija 2016 prejela zahtevek za obnovitev te izjeme, ki ga je isti vlagatelj 17. januarja 2020 posodobil z dodatnimi informacijami. Vlagatelj je v bistvu trdil, da nadomestki brez živega srebra niso na voljo
                  4
               . V skladu z zahtevami iz direktive RoHS (člen 5(5), drugi pododstavek) izjema ostane v veljavi, dokler Komisija ne sprejme odločitve o zahtevku za obnovitev.
            
            
               Da bi ocenila zahtevek za obnovitev navedene izjeme, je Komisija junija 2017 začela študijo
                  5
               , ki se je zaključila leta 2018, da bi pripravila zahtevano tehnično in znanstveno oceno, vključno z osemtedenskim spletnim posvetovanjem z deležniki. Med posvetovanji je Komisija prejela en prispevek, ki so mu sledile izmenjave, dokumentirane v poročilu o študiji. Študija je vključevala obsežne informacije o razpoložljivosti nadomestkov, vključno z ocenami iz leta 2020.
            
            
               Komisija se je na srečanju strokovnjakov 29. oktobra 2018 posvetovala s strokovno skupino držav članic za delegirane akte na podlagi direktive RoHS in prejela stališča držav članic o predlaganih ukrepih. Izvedla je vse potrebne postopkovne korake v zvezi z izjemami od omejitve snovi na podlagi člena 5(3) do 5(7) direktive RoHS
                  6
               . Svet in Evropski parlament sta bila o vseh dejavnostih uradno obveščena.
            
            
               V podporni študiji je bilo poudarjeno naslednje:
            
            
               ·za kategorije sijalk, ki jih zajema ta izjema, so na voljo zanesljive alternative s svetlečimi diodami brez živega srebra; 
            
            
               ·podatki kažejo, da bi se z vidika vplivov na okolje, zdravje in varnost potrošnikov z nadomestitvijo preprečilo dajanje živega srebra na trg za te vrste uporabe, hkrati pa zmanjšala poraba energije za razsvetljavo;
            
            
               ·kar zadeva družbeno-ekonomske vplive nadomestitve, se pričakuje le, da bodo ocenjeni stroški nastali prej v primerjavi s stroški, pričakovanimi zaradi naravne opustitve, ki že poteka, in se ne bodo šteli za dodatne stroške, nastale zaradi prisilnega postopnega opuščanja.  
            
            
               V znanstvenih in tehničnih ocenah, v katere so bila vključena tudi posvetovanja z deležniki, je bilo navedeno, da v zvezi z izjemo 1(g) zdaj nobena merila za izjemo niso izpolnjena. 
            
         
         
            
               V skladu s smernicami za boljše pravno urejanje je bil osnutek delegirane direktive objavljen na portalu za boljše pravno urejanje s štiritedenskim obdobjem za pripombe. Med posvetovanjem o osnutku akta je bilo prejetih 13 prispevkov članov javnosti. Izraženi pomisleki so bili obravnavani, sprememba osnutka akta pa se ni zdela potrebna.
            
            
               3.PRAVNI ELEMENTI DELEGIRANEGA AKTA
            
            
            
               Z delegirano direktivo se razveljavlja izjema 1(g) iz Priloge III k Direktivi 2011/65/EU za uporabo živega srebra v določene namene. 
            
            
               Komisija je v oceni zahtevka za izjemo, ki je temeljila na podpornih študijah in posvetovanjih, ugotovila, da zahtevek za izjemo ne izpolnjuje nobenega od meril iz člena 5(1)(a) direktive RoHS, ki upravičujejo nadaljnje podaljšanje izjeme. Nadomestitev živega srebra z zanesljivimi nadomestki v kategorijah sijalk, ki jih zajema ta izjema, je znanstveno in tehnično izvedljiva, navedeni pa so tudi dokazi, da pri skupnem vplivu nadomestitve prednosti za okolje, zdravje in varnost potrošnikov v veliki meri prevladajo nad kakršnimi koli negativnimi vplivi.
            
            
               Skratka, pogoji za odobritev izjeme niso več izpolnjeni, vnos 1(g) pa se črta v skladu s členom 5(1)(b).
            
            
               Datum izteka veljavnosti te izjeme se določi v skladu s členom 5(6) direktive RoHS, v skladu s katerim v primeru razveljavitve izjeme ta preneha veljati ne prej kot 12 mesecev in najpozneje 18 mesecev po datumu navedene odločitve. 
            
            
               Pri določitvi datuma izteka veljavnosti je treba upoštevati, da za majhen delež vrst sijalk
                  7
               , ki jih zajema ta izjema, veljajo merila iz Priloge II k Uredbi Komisije (EU) 2019/2020 o določitvi zahtev za okoljsko primerno zasnovo svetlobnih virov in ločenih krmilnih naprav, ki se uporabljajo od 1. septembra 2021. Ker bodo zadevne sijalke morale izpolnjevati te zahteve, se po tem datumu ne bodo več dajale na trg. To je tudi v skladu z oceno Komisije na podlagi direktive RoHS, v katero je bila vključena tudi družbeno-ekonomska analiza, pri kateri je bilo ugotovljeno, da so zadostno zanesljivi nadomestki brez živega srebra za vrste sijalk, ki jih zajema izjema, že široko dostopni ter da je nadomestitev živega srebra v teh sijalkah znanstveno in tehnično izvedljiva. Kar zadeva vnos izjeme kot celote na podlagi direktive RoHS, pa je treba upoštevati, da merila iz navedene uredbe o okoljsko primerni zasnovi ne vplivajo na veliko večino sijalk, ki jih zajema navedena izjema, in sicer na kompaktne fluorescentne sijalke brez vgrajene krmilne naprave. Zato je najdaljše možno obdobje veljavnosti 18 mesecev za prenehanje uporabe po sprejetju odločitve treba določiti glede na poseben položaj tega prevladujočega dela sijalk, ki jih zajema izjema, saj je treba upoštevati okoliščine v zvezi s temi sijalkami, in je tako obdobje veljavnosti potrebno, da se preprečijo nepotrebno visoki družbeno-ekonomski stroški za udeležence na trgu, povezani z nadomestitvijo, zlasti v zvezi z sijalkami, pri katerih je nadomestitev kompleksnejša. 
            
            
               Pravni instrument je delegirana direktiva, kar je v skladu s pooblastitvenim pravnim aktom – Direktivo 2011/65/EU, zlasti s pooblastilom iz člena 5(1) in člena 20 navedene direktive.
            
            
               Cilj delegirane direktive je prispevati k varovanju zdravja ljudi in okolja ter uskladiti določbe za delovanje notranjega trga na področju električne in elektronske opreme, in sicer z razveljavitvijo izjeme, odobrene za uporabo sicer prepovedanih snovi za posebne namene, z določbami in pogoji iz direktive RoHS ter vzpostavljenim postopkom za prilagajanje prilog III in IV znanstvenemu in tehničnemu napredku.
            
            
               Delegirana direktiva ne vpliva na proračun EU.
            
            
            
               DELEGIRANA DIREKTIVA KOMISIJE (EU) .../…
            
            
               z dne 13.12.2021
            
            
               o spremembi Priloge III k Direktivi 2011/65/EU Evropskega parlamenta in Sveta glede izjeme za uporabo živega srebra v (kompaktnih) fluorescentnih sijalkah z enojnim podnožjem za splošno razsvetljavo < 30 W z življenjsko dobo enako ali daljšo od 20 000 h zaradi prilagoditve znanstvenemu in tehničnemu napredku
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi
                  8
                ter zlasti člena 5(1), točka (b), Direktive,
            
            
               ob upoštevanju naslednjega:
            
         
         
            
               (1)Direktiva 2011/65/EU določa, da morajo države članice zagotoviti, da električna in elektronska oprema, dana na trg, ne vsebuje nevarnih snovi iz Priloge II k navedeni direktivi. Navedena omejitev se ne uporablja za nekatere izvzete vrste uporabe iz Priloge III k Direktivi.
            
            
               (2)Kategorije električne in elektronske opreme, za katere se uporablja Direktiva 2011/65/EU, so naštete v Prilogi I k navedeni direktivi.
            
            
               (3)Živo srebro je omejena snov iz Priloge II k Direktivi 2011/65/EU. 
            
            
               (4)Komisija je z Delegirano direktivo 2014/14/EU 
                  9
                odobrila izjemo za uporabo živega srebra z največjo vsebnostjo 3,5 mg v (kompaktnih) fluorescentnih sijalkah z enojnim podnožjem za splošno razsvetljavo < 30 W z življenjsko dobo enako ali daljšo od 20 000 h (v nadaljnjem besedilu: izjema), ki je zdaj navedena kot izjema 1(g) v Prilogi III k Direktivi 2011/65/EU. Izjema je v skladu s Prilogo III k Direktivi 2014/14/EU prenehala veljati 31. decembra 2017. 
            
            
               (5)Živo srebro se uporablja v (kompaktnih) fluorescentnih sijalkah z enojnim podnožjem za proizvodnjo ultravijolične svetlobe, ki se nato s fluorescentnim premazom na sijalki pretvori v vidno svetlobo.
            
            
               (6)Komisija je 28. junija 2016 prejela zahtevek za obnovitev izjeme (v nadaljnjem besedilu: zahtevek za obnovitev), kar je v roku iz člena 5(5) Direktive 2011/65/EU, ki je bil nato 17. januarja 2020 posodobljen. V skladu s členom 5(5) Direktive 2011/65/EU ostane izjema veljavna, dokler se ne sprejme odločitev o zahtevku za obnovitev.
            
            
               (7)V oceni zahtevka za obnovitev, pri kateri sta bila upoštevana razpoložljivost nadomestkov in družbeno-ekonomski vpliv nadomestitve, je bilo ugotovljeno, da so na voljo zadostno zanesljivi nadomestki brez živega srebra za vrste sijalk, ki jih zajema izjema, ter da je nadomestitev znanstveno in tehnično izvedljiva. Poleg tega je bilo v navedeni oceni ugotovljeno, da bodo prednosti nadomestitve jasno odtehtale vse negativne vplive. Ocena je vključevala posvetovanja z deležniki v skladu s členom 5(7) Direktive 2011/65/EU. Pripombe, prejete med temi posvetovanji, so bile javno dostopne na posebnem spletišču.
            
            
               (8)Ker pogoji iz člena 5(1), točka (a), Direktive 2011/65/EU niso več izpolnjeni, bi bilo izjemo razveljaviti. 
            
            
               (9)Datum izteka te izjeme bi bilo treba določiti v skladu s členom 5(6) Direktive 2011/65/EU. Medtem ko za majhen delež vrst sijalk
                  10
               , ki jih zajema ta izjema, veljajo merila za okoljsko primerno zasnovo iz Priloge II k Uredbi Komisije (EU) 2019/2020
                  11
               , ki se uporabljajo od 1. septembra 2021, in se zato te sijalke ne bodo več dajale na trg, pa merila iz navedene uredbe o okoljsko primerni zasnovi ne vplivajo na veliko večino sijalk, ki jih zajema ta izjema. Zato bi bilo treba za celotni vnos izjeme določiti najdaljši možni datum izteka 18 mesecev po sprejetju odločitve, da bi se izognili nepotrebnim visokim družbeno-ekonomskim stroškom udeležencev na trgu, ki so neposredno povezani z nadomestitvijo te kategorije sijalk.
            
            
               (10)Direktivo 2011/65/EU bi bilo zato treba ustrezno spremeniti –
            
            
                
            
            
               SPREJELA NASLEDNJO DIREKTIVO:
            
            
               Člen 1
            
            
               Priloga III k Direktivi 2011/65/EU se spremeni, kakor je navedeno v Prilogi k tej direktivi.
            
            
               Člen 2 
            
            
               1.Države članice sprejmejo in objavijo zakone in druge predpise, potrebne za uskladitev s to direktivo, najpozneje do [zadnji dan 6. meseca po datumu začetka veljavnosti te direktive]. Besedilo navedenih predpisov takoj sporočijo Komisiji.
            
            
               Navedene predpise uporabljajo od [zadnji dan 6. meseca po datumu začetka veljavnosti te direktive + 1 dan].
            
            
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.Države članice Komisiji sporočijo besedila bistvenih določb nacionalne zakonodaje, sprejetih na področju, ki ga ureja ta direktiva.
            
            
               Člen 3
            
         
         
            
               Ta direktiva začne veljati dvajseti dan po objavi v Uradnem listu Evropske unije.
            
            
               Člen 4 
            
            
               Ta direktiva je naslovljena na države članice.
            
            
               V Bruslju, 13.12.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 174, 1.7.2011, str. 88.
               
               
                  
                     (2)
                  
                        UL L 396, 30.12.2006, str. 1.
               
               
                  
                     (3)
                  
                        Seznam je na voljo na spletnem naslovu:  
                  https://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        Na voljo na 
                  https://rohs.exemptions.oeko.info/fileadmin/user_upload/RoHS_pack_13/Annex_1g/1g LE_RoHS_Exemption_Req_Final.pdf
                  . 
               
               
                  
                     (5)
                  
                        Končno poročilo o študiji je na voljo na naslovu 
                  https://op.europa.eu/en/publication-detail/-/publication/4ae54b9e-e070-11e8-b690-01aa75ed71a1/language-en/format-PDF/source-84895526
                  .
               
               
                  
                     (6)
                  
                        Seznam potrebnih upravnih ukrepov je objavljen na 
                  spletišču Komisije
                  . V Medinstitucionalnem registru delegiranih aktov na 
                  https://webgate.ec.europa.eu/regdel/#/home
                   si lahko ogledate, v kateri fazi je trenutno vsak posamezen osnutek delegiranega akta.
               
               
                  
                     (7)
                  
                        Zadevne izdelke ureja tudi Uredba Komisije (EU) 2019/2020 z dne 1. oktobra 2019 o določitvi zahtev za okoljsko primerno zasnovo svetlobnih virov in ločenih krmilnih naprav, ki se uporablja od 1. septembra 2021. V nasprotju z Direktivo 2011/65/EU zakonodaja o okoljsko primerni zasnovi ne omejuje snovi v izdelkih, temveč določa zahteve glede energijske učinkovitosti, ki jih je treba upoštevati, da se izdelki lahko dajo na trg. Kompaktne fluorescentne sijalke z vgrajenimi krmilnimi napravami (CFLi) se od 1. septembra 2021 dejansko ne bodo dajale na trg, saj niso skladne s temi zahtevami glede energijske učinkovitosti. Uredba Komisije (EU) 2019/2020 opredeljuje vsebnost živega srebra kot pomemben okoljski vidik v življenjskem ciklu svetlobnega vira, vendar priznava, da uporabo nevarnih snovi, vključno z živim srebrom v svetlobnih virih, ureja Direktiva 2011/65/EU. 
               
               
                  
                     (8)
                  
                        UL L 174, 1.7.2011, str. 88.
               
               
                  
                     (9)
                  
                        Delegirana direktiva Komisije 2014/14/EU z dne 18. oktobra 2013 o spremembi Priloge III k Direktivi 2011/65/EU Evropskega parlamenta in Sveta glede izjeme za 3,5 mg živega srebra na kompaktno fluorescenčno sijalko z enojnim navojem za splošno razsvetljavo < 30 W z življenjsko dobo enako ali daljšo od 20000 h zaradi prilagoditve tehničnemu napredku (UL L 4, 9.1.2014, str. 71).
               
               
                  
                     (10)
                  
                        Kompaktne fluorescentne sijalke z vgrajenimi krmilnimi napravami (CFLi) so od 1. septembra 2021 zajete v vnosu „Drugi svetlobni viri, ki spadajo na področje uporabe in niso navedeni zgoraj“ v preglednici 1 Priloge II k Uredbi Komisije (EU) 2019/2020.
               
               
                  
                     (11)
                  
                        Kot je navedeno v uvodnih izjavah 9 in 10 Uredbe Komisije (EU) 2019/2020, v navedeni uredbi ni treba določiti posebnih zahtev za okoljsko primerno zasnovo glede vsebnosti živega srebra.
               
            
      
    ---documentbreak--- 
      
         
         
            
               PRILOGA 
            
            
               Vnos 1(g) v Prilogi III k Direktivi 2011/65/EU se nadomesti z naslednjim:
            
            
                     
                        Izjema
                     
                  
                  
                     
                        Področje in datumi veljavnosti
                     
                  
               
                     
                        „1(g)
                     
                  
                  
                     
                        za splošno razsvetljavo < 30 W z življenjsko dobo enako ali daljšo od 20 000 h: 3,5 mg
                     
                  
                  
                     
                        Preneha veljati [Urad za publikacije: 18 mesecev po objavi Delegirane direktive v Uradnem listu]“